JKW-KABAB-18-TSHA-020-wylie
/snang ba mtha' yas la brten pa'i bla ma'i rnal 'byor bde chen lam bzang zhes bya ba/__na mo gu ru a mi tA b+hA ya/__bla ma 'od snang mtha' yas kyi/__/rdo rje'i rnal 'byor la brten nas/__/dngos grub rnam gnyis bsgrub 'dod na/__/skyabs 'gro sems bskyed sngon song nas/__hrIH__yongs grub blo 'das 'od gsal rdo rje'i dbyings/__/zung 'jug snying rje'i gzhan dbang la chags pas/__/kun brtags brtan g.yo'i dngos po thams cad kun/__/rnam grol bde ldan pad+mo bkod pa'i zhing*/__/mnan nem btegs 'phar gser gyi sa gzhi la/__/rin chen sna tshogs ljon pa'i dga' tshal dang*/__/yan lag brgyad ldan bdud rtsi'i chu gter sogs/__/yid 'phrog ngo mtshar bkod pas mdzes pa'i dbus/__/rang nyid 'chi med rig 'dzin mtsho skyes rje/__/dkar dmar dmangs ldan rdo rje thod bum bsnams/__/dar dang rin chen rus pa'i rgyan gyis mdzes/__/mtshan dpe'i gzi 'bar 'od lnga'i klong na bzhugs/__/spyi bor rma byas btegs pa'i rin chen khrir/__/sna tshogs pad+ma zla ba'i gdan steng du/__/bka' drin mnyam med khyab bdag 'khor lo'i mgon/__/rnam pa bcom ldan mgon po 'od dpag med/__/bye ru'i rdul mang brtsegs pa'i lhun po la/__/nyin byed 'bum gyis 'khyud pa'i lang tsho 'bar/__/ngo mtshan mtshan dpe'i 'od zer rab 'phro zhing*/__/zhal gcig phyag gnyis mnyam gzhag lhung bzed bsnams/__/sprul sku'i cha lugs chos gos rnam gsum gsol/__/zhabs zung rdo rje'i skyil krung gdan la rol/__/g.yas g.yon spyan ras gzigs dang mthu chen thob/__/mtha' skor phyogs bcu'i zhing na bzhugs pa yi/__/sangs rgyas byang sems nyan rang dgra bcom tshogs/__/dwangs pa'i mkha' la shar ba'i 'ja' tshon ltar/__/snang stong zung 'jug chen por gsal ba yi/__/gnas gsum 'od kyis ye shes spyan drangs gyur/__hrIH__phyogs bcu dus bzhi'i rgyal ba sras bcas kyi/__/so sor kun tu rtog pa'i ye shes sku/__/bcom ldan 'chi med mgon po 'od mtha' yas/__/'dir gshegs thugs rje'i dbang gis bzhugs su gsol/__hrIH__gzod nas rnam grol don gyi bla ma la/__/mchog tu gus pa'i tshul gyis phyag 'tshal lo/__/snang srid snod bcud kun bzang mchod pa'i sprin/__/mi zad nam mkha' mdzod kyi 'khor lor 'bul/__/rig stong spros pa bral ba'i gshis lugs la/__/glo bur 'khrul pas bcings pa mthol zhing bshags/__/'od gsal so sor rtog pa'i ye shes ngang*/__rtag tu 'du 'bral med par rjes yi rang*/__/sgra tshig mtshan ma'i chos las rnam grol ba'i/__/thar pa dam pa'i lam bzang ston par bskul/__/yongs grub rnam kun mchog ldan rdo rje'i sku/__/rtag pa rgyun gyi 'khor lor bzhugs gsol 'debs/__/'dis mtshon dge tshogs 'khor gsum las 'das pa'i/__/zab zhi spros bral chos dbyings chen por bsngo/__hrIH__bcom ldan mgon po snang ba mtha' yas dang*/__/dbyer med rigs dang dkyil 'khor rgya mtsho'i dngos/__/skyabs gnas kun 'dus dpal ldan bla ma la/__/snying nas gus pa chen pos gsol 'debs na/__/bdag cag las dang nyon mongs dbang song bas/__/sdug bsngal gsum gyi zhags pas bcings pa rnams/__/mgon po khyod las skyabs gzhan ma mchis pas/__/'di nas byang chub bar du thugs rjes zungs/__/gnas skabs brgyad gnyis 'jigs pa kun zhi zhing*/__/dbang bcu'i yon tan lhun gyis grub pa dang*/__/mthar thug rig stong don gyi 'od mtha' yas/__/mngon sum rang ngo 'phrod par byin gyis rlobs/__/tshe yi mthar yang 'dren mchog 'od dpag med/__/'khor bcas dgyes pa'i phyag gis mdun bsus nas/__/bde chen pad+mo bkod par dbugs dbyung te/__/rang gzhan don gnyis myur du 'grub par shog__/oM a mi d+he wa hrIH__stong dang snying rje zung 'jug ngang*/__/bcos min mos gus drag po'i blos/__/gsol 'debs tshul du rtse gcig bzla/__/khyad par tshe yi sgrub pa ni/__/gus pas bsnyen cing gsol gdab pas/__/thugs nas 'phros pa'i 'od zer gyis/__/srid dang zhi ba'i dwangs bcud kun/__/bdud rtsi'i rnam par spyan drangs te/__/rang dang bsgrub bya'i tshogs rnams kyi/__/tshangs bug nas zhugs lus kun gang*/__/'chi med rdo rje'i srog 'grub bsam/__/ma yengs bzlas pa 'di la 'bad/__oM a mA ra Ni dzI ban+ti ye swA hA/__thun mthar dbang bzhi blang ba ni/__/rtse gcig gus pas gsol ba btab pa las/__/dpal ldan bla ma 'od snang mtha' yas kyi/__/gsang gsum 'od zer bdag gi gnas bzhir thim/__/sgrib dag dbang dang byin rlabs dngos grub thob/__/mthar ni bla ma 'od zhu rang nyid dang*/__/dbyer med brjod bral ma bcos gnyug ma'i ngang*/__/skye 'gag gnas gsum spros pa las 'das pa'i/__/don dam so sor rtog pa'i rang zhal blta/__/zhes brjod snang grags rig pa gsum/__/bla ma'i gsang ba gsum du gsal/__/nges 'byung snying rje mos gus dang*/__/gnas lugs brjod med lam du khyer/__/de ltar nyams su sus blangs par/__/tshe 'dir dngos grub rnam gnyis thob/__/phyi ma bde ba can gyi zhing*/__/pad+mo'i sbubs su skyes nas kyang*/__/sangs rgyas mchod cing dam chos nyan/__/myur du byang chub lung ston 'gyur/__/de phyir dad dang brtson ldan rnams/__/gus pas nyams su blang bar rigs/__/gang gi ngo bo spros pa las/__/'das kyang rang bzhin 'od gsal ba/__/'chi med mgon po'i zhal lung 'dis/__/'gro kun srid mtsho las sgrol shog__/mang+ga laM/_